**Gamle Bergen Museum** er et friluftsmuseum som ligger i strøket Ytre Sandviken. Det er bygget opp rundt det gamle lyststedet Elsesro. Muséet ble åpnet i 1949 og er nå en del av Bymuseet i Bergen. Friluftsmuséet har bygninger fra 1700- og 1800-tallet som er flyttet fra forskjellige strøk i Bergen til dette området. Bygningsmassen består hovedsakelig av en- og toetasjers tømmerhus med bordkledning og pannesteintak.

Opprettelsen
------------

Museumsforeningen ble opprettet i 1934, og muséet åpnet for publikum i 1949. Muséets mål var å bevare et bilde av Bergen med gater og miljøer slik byen engang hadde vært. En skulle fortelle om bergensk byggeskikk, de ulike sosiale lags liv og virksomhet, om håndverk og handel fra 1700- og 1800-tallet. I samlingen finner man i dag blant annet bakeriet, bakerens hus, kjøpmannshuset, urmakerens hus, skipperens hus, håndverkerhuset, embetsmannsbolig, hus for tannlege og barberer. Fra 1941 til 1971 var arkitekt Kristian Bjerknes direktør for Gamle Bergen Museum.

### Bakergården

Martens' bakergård som fra 1723 lå like ved Mariakirken i Kroken 1 i Dreggen, ble sterkt skadet av eksplosjonsulykken 20. april 1944, og var etter krigen det første bygget som ble gjenreist på Gamle Bergen. Det stod ferdig i 1949, inkludert den eldgamle bakerovnen. Harry Fett, siden 2006 museets «borgermester», uttalte: «*Bakerovnen på Gamle Bergen er på alle måter unik, og det finnes ikke maken i hele landet. Den er nærmest et ikon for Bergen.*» I 2018 iverksatte han en kronerulling for å få den istandsatt, noe som ble estimert å koste rundt en halv million kroner. Å tenne opp krevde tre dager med vedfyring, førte til røyk døgnet rundt fra skorsteinen, og dyre og bortkastede utrykninger fra brannvesenet satte en stopper for videre bruk. Ovnen var restaurert til sin tilstand rundt 1840. Ifølge Fett foregikk fjerning av gammel sot fra kald ovn slik at yngste læregutt ble skjøvet inn i ovnen på ryggen for å feie vekk soten. Andre hevder at all soten brennes vekk når man fyrer opp.

Romersk søyle
-------------

På et gatehjørne i Gamle Bergen står den trolig eneste ekte romerske søylen i Norge, med innskriften *Carthage Punic 800 A.C. Bergen 1892 A.D. S.T.C.M.* Kaptein Niels Løvold hadde losset varer i Kartago i 1892, og trengte ballaststein. Hjemme igjen på Tollbodallmenningen 23 i Bergen satte han opp søylen som portstolpe. Under krigen ble både hus og søyle flyttet til Gamle Bergen. Marmoren stammer fra et steinbrudd i Karystos på Evia nord for Athen, og har også vært brukt i Westminster Cathedral i London. *Marmor Carystium* kalte romerne dette materialet som særlig keiser Hadrian var begeistret for. Denne marmoren er bølget, foldet og presset under høyt trykk i de geologiske prosessene som ennå skaper jordskjelv i middelshavsregionen.

Se også
-------

* Elsesro
* Krohnstedet
* Solheimsvikens bedehus (Torvsalen)
* Nordnesgaten 23 (Håndverkerhuset)
* Kong Oscars gate 48 (Embetsmannshuset)
* Dorothe Engelbretsdatters hus
* Nordnesgaten 25 (Glassmesterhuset)
* Frydenlund (Bergen)
* Allersgården
* Rolfsen (slekt)
* Welanderhjemmet i Bergen

Referanser
----------

1. ↑  Fossen, Anders Bjarne: «Ditlef Martens - N.S.» i *Norsk biografisk leksikon* på snl.no. Hentet 17. oktober 2022 fra [*død lenke*]
2. ↑  Bakerhuset, *Guide til Gamle Bergen*
3. ↑  Tom R. Hjertholm: «Kronerulling for ny bakerovn» *Bergensavisen* 31. august 2018
4. ↑  Sissel Hamre Dagsland: «Lykken er en bakerovn!» *Bergens Tidende* 23. oktober 2001
5. ↑  «Tom Heldal: «Søylen på Gamle Bergen», *Geofunn»*. Arkivert fra originalen 26. oktober 2021. Besøkt 19. oktober 2021.
6. ↑  Tom Heldal: «En marmorsøyles bekjennelser», *Forskning.no*

Litteratur
----------

* Welle-Strand, Erling (1916-2013) (1974). *Museums in Norway*. Oslo: Royal Ministry of Foreign Affairs. s. 34. ISBN 8271770039.

Eksterne lenker
---------------

* Offisielt nettsted Rediger på Wikidata

* (en) Gamle Bergen Museum – kategori av bilder, video eller lyd på Commons Rediger på Wikidata
* Gamle Bergen
* Bymuseet i Bergen
* Bergen byleksikon på nett, om Gamle Bergen Museum

| * v
* d
* r
Bymuseet i Bergen |
| --- |
| Alvøen hovedbygning • Bergen Skolemuseum • Bryggens Museum • Damsgård hovedgård • Gamle Bergen Museum • Hordamuseet • Håkonshallen • Lepramuseet • Rosenkrantztårnet |


|  |  |
| --- | --- |
| Oppslagsverk/autoritetsdata | Store norske leksikon **·** Bergen byleksikon **·** VIAF **·** LCCN **·** KulturNav
 |